b'\n_START_ARTICLE_\nAkropolis\n_START_SECTION_\nAt\xc4\x97n\xc5\xb3 akropolis\n_START_PARAGRAPH_\nAt\xc4\x97n\xc5\xb3 akropolis yra geriausiai \xc5\xbeinoma tvirtov\xc4\x97 ant 156\xc2\xa0m auk\xc5\xa1\xc4\x8dio kalvos, paprastai vadinama tiesiog Akropoliu. \xc4\x8cia \xc5\xbemon\xc4\x97s apsigyveno jau neolito viduryje. Tai susij\xc4\x99 su ypatinga vietos geografine pad\xc4\x97timi: plynauk\xc5\xa1t\xc4\x97je buvo nesunku gintis nuo prie\xc5\xa1\xc5\xb3, be to, nuo Akropolio buvo gerai matomas Vidur\xc5\xbeemio j\xc5\xabros uostas._NEWLINE_Ilgainiui At\xc4\x97nams i\xc5\xa1sipl\xc4\x97tus \xc4\xaf lygum\xc4\x85, esan\xc4\x8di\xc4\x85 \xc5\xa1alia plynauk\xc5\xa1t\xc4\x97s ir VI a. pr. m. e. pasta\xc4\x8dius At\xc4\x97n\xc4\x97s \xc5\xa1ventykl\xc4\x85, Akropolis tapo reik\xc5\xa1minga At\xc4\x97n\xc5\xb3 miesto tvirtove ir kulto vieta. 490\xc2\xa0m. pr. m. e. ant At\xc4\x97n\xc5\xb3 akropolio buvo prad\xc4\x97tas statyti akmeninis senasis Partenonas, siekiant pa\xc5\xbeym\xc4\x97ti pergal\xc4\x99 Maratono m\xc5\xab\xc5\xa1yje. 480\xc2\xa0m. pr. m. e. pers\xc5\xb3 karalius Kserksas nusiaub\xc4\x97 At\xc4\x97nus ir sudegino senuosius medinius Akropolio statinius._NEWLINE_Periklis (460\xe2\x80\x93430\xc2\xa0m. pr. m. e.) \xc4\xafkalb\xc4\x97jo prad\xc4\x97ti At\xc4\x97nuose grandiozin\xc4\x97s statybos program\xc4\x85, ir tapo politini\xc5\xb3 bei kult\xc5\xabrini\xc5\xb3 Graikijos laim\xc4\x97jim\xc5\xb3 simboliu. Trys skirtingos \xc5\xa1ventyklos ir monumental\xc5\xabs vartai pakeit\xc4\x97 Akropolio vaizd\xc4\x85. V\xc4\x97liau, IV a. pr. m. e., pietiniame Akropolio \xc5\xa1laite buvo pastatytas Dioniso teatras bei II a. Herodo Atiko teatras. V a. pr. m. e. nusistov\xc4\x97jo At\xc4\x97n\xc5\xb3 akropolio i\xc5\xa1planavimas, jis tapo vien \xc5\xa1ventykl\xc5\xb3 vieta. \xc5\xbdinomiausi architekt\xc5\xabros paminklai\xc2\xa0\xe2\x80\x93 At\xc4\x97n\xc4\x97s \xc5\xa1ventykla\xc2\xa0\xe2\x80\x93 Partenono(Architektai: Iktinas ir Kalikratas), Akropolio vartai (Propil\xc4\x97jus), Erechtejono \xc5\xa1ventykla. Visos skulpt\xc5\xabros Fidijaus ir jo mokini\xc5\xb3 darbas._NEWLINE_1854\xc2\xa0m. paskelbtas archeologiniu paminklu, ta\xc4\x8diau tik 1975\xc2\xa0m. prasid\xc4\x97jo statini\xc5\xb3 rekonstrukcija. Nuo tada atstatomi visi Akropolio pastatai. Tr\xc5\xabkstamos dalys atkuriamos i\xc5\xa1 marmuro ir \xc4\xaftvirtinamos ner\xc5\xabdijan\xc4\x8dio plieno smaigais. Pastatai atstatin\xc4\x97jami labai kruop\xc5\xa1\xc4\x8diai ardant kiekvien\xc4\x85 pastat\xc4\x85 ir j\xc4\xaf i\xc5\xa1 naujo sudedant restauruotomis arba naujomis dalimis. Tai brangiai kainuojan\xc4\x8dios pastangos atstatyti svarbiausius Europoje istorinius paminklus.'